François Antoine Defer
De François Antoine Defer, gebuer am Joer 1735 zu Ensisheim am Elsass a gestuerwen de 15. Februar 1821 zu Iechternach, war Notaire zu Iechternach.

Den Defer, deem seng Etüd vu 1767 bis 1811 funktionéiert huet, war Buergermeeschter vun Iechternach vum 25. Februar bis den 1. Abrëll 1797 a vum 16. November 1808 bis den 22. November 1813. Hien huet an "Hovelek" gewunnt.

Seng éischt Fra war d'Marie Antoinetta Horman, mat där hie sech de 26. Januar 1762 bestuet hat. Seng zweet Fra war d'Charlotte Genin.

Eng vun de méi kuriéisen Aufgaben, déi den Defer am Laf vu senger Karriär z'erfëllen hat, houng mat dem Napoleon Bonaparte senger Hochzäit, den 1. Abrëll 1810, mat der Prinzessin Marie-Louise vun Éisträich zesummen. De 25. Mäerz 1810 hat den Napoleon nämlech en Dekret erlooss, no deem sechsdausend Zaldote sech den 22. Abrëll 1810 bestueden an als Hochzäitsgeschenk eng Zomm vu 600 Frang kréie sollten (1200 F zu Paräis). Fir dës Zaldoten auszewielen, waren iwwerall Spezialkommissiounen agesat ginn. Als Buergermeeschter vun Iechternach war den Defer Member vun der Kommissioun vum Kanton Iechternach, an där nieft him nach zwéin aner Iechternacher, de Friddensriichter Müller an de Paschtouer Coner, waren, an dann nach de Buergermeeschter Even vu Beefort an de Paschtouer Schneider vu Rouspert.

Kuckt och
Lëscht vun de Buergermeeschtere vun Iechternach

Gebuer 1735
Lëtzebuergesch Buergermeeschteren
Buergermeeschtere vun Iechternach
Gestuerwen 1821
Notairen